Document ID: 32012D0111

ΕΚΤΕΛΕΣΤΙΚΉ ΑΠΌΦΑΣΗ ΤΗΣ ΕΠΙΤΡΟΠΉΣ
της 10ης Φεβρουαρίου 2012
για την τροποποίηση της απόφασης 2007/453/ΕΚ όσον αφορά την κατάσταση που επικρατεί στη Δανία και τον Παναμά ως προς τη ΣΕΒ
[κοινοποιηθείσα υπό τον αριθμό Ε(2012) 678]
(Κείμενο που παρουσιάζει ενδιαφέρον για τον ΕΟΧ)
(2012/111/ΕΕ)
Η ΕΥΡΩΠΑΪΚΗ ΕΠΙΤΡΟΠΗ,
Έχοντας υπόψη τη Συνθήκη για τη λειτουργία της Ευρωπαϊκής Ένωσης,
Έχοντας υπόψη τον κανονισμό (ΕΚ) αριθ. 999/2001 του Ευρωπαϊκού Κοινοβουλίου και του Συμβουλίου, της 22ας Μαΐου 2001, για τη θέσπιση κανόνων πρόληψης, καταπολέμησης και εξάλειψης ορισμένων μεταδοτικών σπογγωδών εγκεφαλοπαθειών (1), και ιδίως το άρθρο 5 παράγραφος 2 τρίτο εδάφιο,
Εκτιμώντας τα ακόλουθα:
(1)
Ο κανονισμός (ΕΚ) αριθ. 999/2001 καθορίζει τους κανόνες για την πρόληψη, τον έλεγχο και την εκρίζωση των μεταδοτικών σπογγωδών εγκεφαλοπαθειών (ΜΣΕ) στα ζώα. Για τον σκοπό αυτό, η κατάσταση κρατών μελών ή τρίτων χωρών ή περιφερειών («χώρες ή περιφέρειες») ως προς τη σπογγώδη εγκεφαλοπάθεια των βοοειδών (ΣΕΒ) προσδιορίζεται, σύμφωνα με το άρθρο 5 παράγραφος 1 και το παράρτημα II του κανονισμού (ΕΚ) αριθ. 999/2001, με την ταξινόμησή τους σε μια από τρεις κατηγορίες κινδύνου ως προς τη ΣΕΒ, δηλαδή ανάλογα με το αν ο κίνδυνος εκδήλωσης της ΣΕΒ είναι αμελητέος, ελεγχόμενος ή απροσδιόριστος.
(2)
Στο παράρτημα της απόφασης 2007/453/ΕΚ της Επιτροπής, της 29ης Ιουνίου 2007, για τον καθορισμό της κατάστασης που επικρατεί στα κράτη μέλη ή σε τρίτες χώρες ή στις περιφέρειές τους ως προς τη ΣΕΒ με βάση τον κίνδυνο εκδήλωσης ΣΕΒ (2), οι χώρες ή οι περιφέρειες απαριθμούνται σύμφωνα με την κατάστασή τους ως προς τον κίνδυνο εκδήλωσης ΣΕΒ.
(3)
Ο Παγκόσμιος Οργανισμός για την Υγεία των Ζώων (OIE) διαδραματίζει ηγετικό ρόλο στην ταξινόμηση των χωρών ή περιφερειών ανάλογα με την κατάσταση ως προς τη ΣΕΒ και χρησιμοποιεί κριτήρια ισοδύναμα με αυτά που καθορίζονται στο παράρτημα II του κανονισμού (ΕΚ) αριθ. 999/2001. Ο κατάλογος στο παράρτημα της απόφασης 2007/453/ΕΚ λαμβάνει υπόψη το ψήφισμα αριθ. 18 -Αναγνώριση της κατάστασης κινδύνου σπογγώδους εγκεφαλοπάθειας των βοοειδών στις χώρες μέλη- που εγκρίθηκε από τον ΟΙΕ τον Μάιο του 2010 όσον αφορά την κατάσταση που επικρατεί στα κράτη μέλη και τις τρίτες χώρες ως προς τη ΣΕΒ (3).
(4)
Τον Μάιο του 2011 ο OIE ενέκρινε το ψήφισμα αριθ. 17 - Αναγνώριση της κατάστασης κινδύνου σπογγώδους εγκεφαλοπάθειας των βοοειδών στις χώρες μέλη. Με το εν λόγω ψήφισμα αναγνωρίζονται η Δανία και ο Παναμάς ως χώρες με αμελητέο κίνδυνο ΣΕΒ. Συνεπώς, ο κατάλογος του παραρτήματος της απόφασης 2007/453/ΕΚ θα πρέπει να τροποποιηθεί για να ευθυγραμμιστεί με το εν λόγω ψήφισμα όσον αφορά τις συγκεκριμένες χώρες (4).
(5)
Συνεπώς, η απόφαση 2007/453/ΕΚ θα πρέπει να τροποποιηθεί ανάλογα.
(6)
Τα μέτρα που προβλέπονται στην παρούσα απόφαση είναι σύμφωνα με τη γνώμη της μόνιμης επιτροπής για την τροφική αλυσίδα και την υγεία των ζώων,
ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:
Άρθρο 1
Το παράρτημα της απόφασης 2007/453/ΕΚ αντικαθίσταται με το κείμενο του παραρτήματος της παρούσας απόφασης.
Άρθρο 2
Η παρούσα απόφαση απευθύνεται στα κράτη μέλη.
Βρυξέλλες, 10 Φεβρουαρίου 2012.

Labels: 0
18
6